প্রসঙ্গ: পরিবহণ দফতর
২০১১ সালের আগে রাজ্যে পরিবহণের ভয়াবহ অবস্থা ছিল। সেখান থেকে আমূল পরিবর্তন হয়েছে তা বলব না। তবে পরিবর্তনের ছোঁয়া এখানেও লেগেছে। সুব্রত বক্সি, মদন মিত্র (দু’জনেই প্রাক্তন পরিবহণমন্ত্রী) একটা জায়গায় পৌঁছে দেওয়ার চেষ্টা করেছেন। আগে বাস পিছু ১১ জন কর্মী ছিলেন। এখন তা কমে হয়েছে পাঁচজন। নতুন কর্মী নিয়োগ হবে না, তা বলছি না। কিন্তু যাঁরা রয়েছেন তাঁদের সর্বাধিক কাজে লাগানো হবে। কোনও কর্মচারীর আর্থিক নিরাপত্তার উপরে প্রভাব পড়বে না। ব্যয় সংকোচের লক্ষ্যে তিনটি নিগমের সংযুক্তিকরণের প্রক্রিয়া চলছে। বেতন যখন দিতেই হবে তখন মাসের প্রথমেই দেওয়া ভাল। বিভিন্ন সংস্থা লাভের মুখ দেখলে, পরিবহণ নিগম কেন দেখবে না!
প্রসঙ্গ: দুর্নীতি
দুর্নীতির প্রশ্নে কোনও আপস নয়। সংগঠনের (পরিবহণ দফতরে তৃণমূলের শ্রমিক সংগঠন। ওই সংগঠনের পক্ষেই শনিবার পরিবহণমন্ত্রীকে সংবর্ধনা দেওয়া হয়) কর্মীরা যেন কোনওভাবে দুর্নীতির সঙ্গে জড়িয়ে না পড়েন। কারও নাম দুর্নীতির সঙ্গে জড়িয়ে গেলে নেতারা যেন তার হয়ে কোনও আধিকারিকের কাছে বলতে না যান!
প্রসঙ্গ: মুর্শিদাবাদ
বিধানসভা ভোটে মুখ্যমন্ত্রী মমতা বন্দ্যোপাধ্যায়ের কাজ দেখেই মানুষ ভোট দিয়েছেন। সারা রাজ্যেই ইতিবাচক ভোটে তৃণমূল জিতেছে। মুর্শিদাবাদ রাজ্যের বাইরে নয়। রাজ্য জুড়ে উন্নয়ন দেখেই সেখানে মানুষ তৃণমূলে যোগ দিচ্ছেন। তিনজন সাংসদ থাকা সত্ত্বেও গত ১০ বছরে ওই জেলার কোনও উন্নয়ন হয়নি।
প্রসঙ্গ: পুলকার
আমাদের সরকার মানুষের সরকার। বুদ্ধবাবুদের (প্রাক্তন মুখ্যমন্ত্রী বুদ্ধদেব ভট্টাচার্য) সরকারের মতো লাঠি দেখিয়ে, বন্দুক উঁচিয়ে কোনও কাজ হয় না। তবে পড়ুয়াদের স্বার্থে নিরাপত্তা নিয়ে কোনও আপস করা হবে না। পুরনো গাড়ির ক্ষেত্রে ফিটনেস সার্টিফিকেট লাগবে। তবে গাড়ি পাল্টানোর সময় দেওয়া হবে। 
প্রসঙ্গ: ধর্মঘট
এ নিয়ে এখনই কিছু বলব না। তবে গত পাঁচ বছরে এই রাজ্য থেকে ‘না’এর রাজনীতি মুছে গিয়েছে।